נובוזלטופול

**נובוזלטופול** (באוקראינית: **Новозлатопіль**) הוא כפר במחוז זפוריז'יה שבאוקראינה. נוסד בשנת 1848 כמושבה חקלאית יהודית, אשר התקיימה עד השואה.
## היסטוריה
הכפר נוסד כמושבה חקלאית יהודית באמצע המאה ה-19, בידי יהודים שהיגרו לשם מפלך ויטבסק. השלטונות הרוסים צירפו אל היהודים כמה עשרות משפחות גרמניות, בעלות ידע בחקלאות. הגרמנים היו אמורים ללמד את היהודים חקלאות וגם להיות נציגי השלטון במושבה. הגרמנים בנו לעצמם שכונה נפרדת בתוך המושבה. בשנים הראשונות סבלו המתיישבים מקשיים רבים בפיתוח החקלאות באזור. גם מחלות לא פסחו אליהם - מתוך כ-1200 מתיישבים שהגיעו למושבה בשנת 1848, 127 נפטרו ממחלות בשנים הראשונות של היישוב. נכון לשנת 1859 התגוררו במושבה 1272 תושבים, במושבה פעל בית כנסת ותלמוד תורה. עם השנים, עזבו חלק מהיהודים את המושבה - עברו למושבות אחרות באזור או לעיירות יהודיות אחרות בדרום אוקראינה. בשנת 1880 התגוררו במושבה 590 תושבים. התושבים עסקו בגידול חיטה ופירות. לפי מרשם האוכלוסין, שנערך באימפריה הרוסית בשנת 1897 התגוררו בנובוזלטופול 669 יהודים ו־148 גרמנים. במושבה פעל בית ספר יסודי דו-שנתי, בו שפת הלימוד הייתה רוסית, תלמוד-תורה, בית כנסת. במושבה היו שלוש טחנות קמח ואסם מרכזי לאחסון תבואה. ערב מלחמת העולם הראשונה התגוררו במושבה כ-1100 תושבים (86% מהם יהודים יהודים).

במהלך מלחמת האזרחים ברוסיה הקימו היהודים במושבה כוח הגנה עצמית שכלל כ-200 לוחמים (רובם - חיילים יהודים מהצבא הרוסי, שהתפרק בעקבות מהפכת אוקטובר), לכן המושבה כמעט ולא סבלה מפרעות, כמו מושבות ועיירות יהודיות אחרות באזור. בתום המלחמה התגוררו במושבה כ־1000 תושבים (77% מהם יהודים). בשנים 1921 - 1922 סבלו התושבים באזור מרעב, בשל שנת בצורת, מה שגרם למותם של חלק מהתושבים ולעזיבתם של כמה מאות. בתקופת הרעב קיבלו התושבים היהודים סיוע מג'וינט. נכון לשנת 1923 הצתמצמה אוכלוסיית המושבה לכ-700 איש. בשנים הבאות המגמה התהפכה. למושבה הגיעו יהודים מאזורים אחרים באוקראינה והחל פיתוח חקלאי מואץ. בנוסף לגידול חיטה ופירות, החלו המתיישבים לעסוק גם בגידול בקר להפקת חלב. במושבה הוקם בית ספר יסודי חמש שנתי, בו שפת הלימוד הייתה יידיש. בשנת 1927 התגוררו במושבה כ-1200 תושבים (90% מהם יהודים). בשנת 1929 אוחדו כל המושבות היהודיות באזור למחוז משנה יהודי. נובוזלטופול הפכה למרכז המחוז. במהלך שנות ה-30 נסגר בית הכנסת של המושבה בפקודת השלטונות, מבנה בית הכנסת הפך למועדון תרבות. במושבה הוקמו שני בתי ספר תיכוניים, בו למדו תלמידים מכל המושבות באמחוז. בבתי ספר אלו הלימודים נערכות בשתי שפות - רוסית ויידיש. כמו כן, הוקמה במושבה מכללה חקלאית יהודית. הוצא לאור עיתון המחוז (ביידיש). עם זאת אסרו השלטונות הקומוניסטיים כל פעילות דתית-יהודית במחוז. רבנים ומוהלים נאסרו וגורשו לסיביר.
200px|ממוזער|שמאל|אנדרטה לזכר נספי השואה בנובוזלטופול

לאחר הפלישה הנאצית לברית המועצות ועם התקרבות הוורמאכט לאזור התפנו מרבית היהודים מהמושבה. נובוזלטופול נכבשה על ידי הגרמנים ב-6 באוקטובר 1941. היהודים שנותרו במושבה נכלאו בגטו. ב-20 בנובמבר 1941 כל היהודים של המושבה (כ-250 איש) נרצחו על ידי הגרמנים ועוזריהם המקומיים. בהמשך המלחמה שמשה המושבה כמקום איסוף והוצאה להורג של היהודים באזור. הוצאות להורג נמשכו עד לפברואר 1942. לפי הערכה נרצחו במושבה כ־700 יהודים ממושבות ועיירות באזור. המושבה שוחררה על ידי הצבא האדום ב-13 בספטמבר 1943. לאחר המלחמה שבו כ-250 יהודים אל המושבה. היהודים החוזרים סבלו מאנטישמיות של תושבים מקומיים, אשר השתלטו על בתיהם ואדמותיהם (גם בעידוד של השלטונות). רבים מהיהודים עזבו את המושבה בשנים 1945–1946. הם עברו לערים גדולות באוקראינה וחלקם עברו למחוז היהודי במזרח הרחוק של ברית המועצות. רק כמה עשרות יהודים נשארו בנובוזלטופול.

בשנת 2007 הוקמה בכפר אנדרטה, לזכר היהודים שנרצחו בה במהלך השואה. האנדרטה נבנתה מכספי צאצאי התושבים היהודים של המושבה. מבנה, בו שכן בית הכנסת של המושבה, נהרס בנובמבר 2023, במהלך הקרבות של מלחמת אוקראינה–רוסיה.

## קישורים חיצוניים

* היסטוריה של התיישבות יהודית בנובוזלטופול באתר המוקדש לקהילות יהודיות באוקראינה 
* נובוזלטופול באתר האנציקלופדיה היהודית ברוסית 
* תיאור ביקור בנובוזלטופול בשנת 2012 
* שרידי מבנה בית הכנסת של נובוזלטופול, שצולמו בשנת 2024

קטגוריה:מחוז זפוריז'יה: יישובים
קטגוריה:קהילות יהודיות באוקראינה
קטגוריה:שואת יהודי אוקראינה
קטגוריה:בורות ירי בשואה
קטגוריה:יישובים שהוקמו ב-1848